**Tézy**

na vypracovanie návrhu nariadenia vlády Slovenskej republiky, ktorým sa ustanovujú podrobnosti o spôsobe výpočtu finančnej náhrady, určení výšky nájomného a výšky odplaty za zmluvnú starostlivosť podľa zákona č. .../2013 Z.z.,

Vypracovanie návrhu nariadenia vlády Slovenskej republiky nadväzuje na prijatie zákona č. .../2013 Z.z., ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov a ktorým sa menia a dopĺňajú niektoré zákony. Návrh nariadenia vlády upraví:

**Podrobnosti o spôsobe výpočtu finančnej náhrady, určení výšky nájomného a určení výšky odplaty za zmluvnú starostlivosť**

**1. Spôsob výpočtu finančnej náhrady**

**- Spôsob výpočtu náhrady za obmedzenie bežného obhospodarovania na poľnohospodárskom pozemku.** Náhrada za obmedzenie bežného obhospodarovania na poľnohospodárskom pozemku v dôsledku zvýšenia nákladov nad bežné obhospodarovanie pozemku je rozdiel medzi skutočnými nákladmi vynaloženými na obhospodarovanie pozemku a priemernými nákladmi v danej výrobnej oblasti v tom istom roku vyjadrený v peňažných prostriedkoch Náhrada za obmedzenie bežného obhospodarovania na poľnohospodárskom pozemku v dôsledku zníženia produkcie je rozdiel medzi priemernou produkciou v danej výrobnej oblasti a dosiahnutou produkciou v tom istom roku vyjadrený v peňažných prostriedkoch.  Náhrada za obmedzenie bežného obhospodarovania na poľnohospodárskom pozemku, ktorý nie je udržiavaný v dobrom poľnohospodárskom stave v dôsledku realizácie aktivít nad rámec povinných požiadaviek starostlivosti o poľnohospodársku pôdu je rozdiel medzi skutočnými nákladmi vynaloženými na obhospodarovanie pozemku a priemernými nákladmi v danej výrobnej oblasti v tom istom roku vyjadrený v peňažných prostriedkoch. Celková náhrada za obmedzenie bežného obhospodarovania na poľnohospodárskom pozemku sa vypočíta ako súčet náhrad podľa odsekov 1 až 3. Od uvedeného súčtu bude odpočítaná výška oslobodenia dane od z nehnuteľností ([§ 17](http://www.zakonypreludi.sk/zz/2004-582#f6277217) zákona č. [582/2004 Z. z.](http://www.zakonypreludi.sk/zz/2004-582) o miestnych daniach a miestnom poplatku za komunálne odpady a drobné stavebné odpady) a výška dotácií alebo príspevkov zo štátneho rozpočtu ([[§ 60](http://www.zakonypreludi.sk/zz/2002-543#f5997291) zákona č. [543/2002 Z. z.](http://www.zakonypreludi.sk/zz/2002-543))](http://www.zakonypreludi.sk/zz/2005-438#f6387991) poskytnutých na úhradu zvýšených nákladov na obhospodarovanie pozemku oproti bežnému obhospodarovaniu, ak sa takéto dotácie alebo príspevky poskytli. Spôsob výpočtu náhrady za obmedzenie bežného obhospodarovania na poľnohospodárskom pozemku bude uvedený v [prílohe](http://www.zakonypreludi.sk/zz/2005-438#f6387882).  Podkladom pre výpočet náhrad na poľnohospodárskych pozemkoch sú informačné databázy o dosahovaných produkčných parametroch vybraných hlavných tržných plodín, ktoré v štruktúre osevu orných pôd v hodnotenom období zaberajú viac ako 50%, priemerných hektárových úrod v sene, s rozlíšením pre lúky a pre pasienky, priemerné hektárové úrody ovocia, ktoré zaberajú viac ako 50 % z výmery ovocných sadov, priemerné hektárové úrody hrozna, priemerné hektárové úrody zeleniny, ktoré tvoria viac ako 50 % výmery v štruktúre zberových plôch zeleniny (modelové plodiny sú napríklad kapusta biela, mrkva, paprika, rajčiaky a cibuľa),

priemerné náklady na obhospodarovanie pozemku v danej výrobnej oblasti.

**-Spôsob výpočtu náhrady za obmedzenie bežného obhospodarovania na lesnom pozemku** Náhrada za obmedzenie bežného obhospodarovania na lesnom pozemku v dôsledku straty oddialenia alebo zníženia výnosu z dreva je rozdiel výnosu z ťažby dreva pri bežnom obhospodarovaní ([§ 61 ods. 2 písm. b)](http://www.zakonypreludi.sk/zz/2002-543#f5997319) zákona č. [543/2002 Z. z.](http://www.zakonypreludi.sk/zz/2002-543) v znení zákona č. [364/2004 Z. z.](http://www.zakonypreludi.sk/zz/2004-364)) a výnosu z ťažby dreva pri obmedzenom obhospodarovaní v dielcoch alebo ich častiach, v ktorých obmedzenie vzniklo, vyjadrený v peňažných prostriedkoch. Náhrada za obmedzenie bežného obhospodarovania sa vzťahuje na obdobie platnosti plánu starostlivosti o les ( [§ 61e ods. 6 písm. b)](http://www.zakonypreludi.sk/zz/2002-543#f5997319) zákona č. [543/2002 Z. z.](http://www.zakonypreludi.sk/zz/2002-543) v znení zákona č. [364/2004 Z. z.](http://www.zakonypreludi.sk/zz/2004-364)) a vychádza zo skutočného stavu porastu so zohľadnením modelov bežného a obmedzeného hospodárenia a uplynulej časti obnovnej doby. Náhradu na lesných pozemkoch s predpisom výchovných ťažieb pri bežnom obhospodarovaní možno uplatniť len v prípade hmotového predpisu ťažby v lesnom hospodárskom pláne. Po úplnom nahradení straty výnosu z dreva v dielcoch vzniká nový nárok na náhradu až po uplynutí periódy rubnej doby bežného obhospodarovania. Náhrada za obmedzenie bežného obhospodarovania na lesnom pozemku v dôsledku zvýšených nákladov obhospodarovania je rozdiel medzi skutočnými nákladmi na požadované obhospodarovanie, ktoré vychádza z obmedzení a opatrení vyplývajúcich zo zákazov a iných podmienok ochrany prírody ustanovených zákonom a nákladmi na bežné obhospodarovanie v dielcoch alebo ich častiach vyjadrený v peňažných prostriedkoch.  Náhrada za obmedzenie bežného obhospodarovania na lesnom pozemku v dôsledku obmedzenia spracovania dreva pri odstraňovaní následkov mimoriadnych okolností a nepredvídaných škôd v lesoch sa určuje podľa vyššie uvedeného postupu so zohľadnením výnosov zo spracovaného dreva a uhradených náhrad v predchádzajúcich obdobiach.  Výsledná hodnota náhrady za obmedzenie bežného obhospodarovania na lesnom pozemku sa vypočíta ako súčet odôvodnených čiastkových náhrad definovaných v prílohách, od ktorého sa odpočíta výška oslobodenia od dane z nehnuteľností, výška vyplatených dotácií alebo príspevkov zo štátneho rozpočtu vzťahujúcich sa na predmet ujmy a obdobie, na ktoré sa uplatňuje. Spôsob výpočtu náhrady za obmedzenie bežného obhospodarovania na lesnom pozemku bude uvedený v prílohe. Podkladom pre výpočet náhrad na lesných pozemkoch sú informačné databázy o  bonitno-produkčných parametroch lesných pozemkov (agregované do hospodárskeho súboru lesných typov v rozlíšení na kategórie lesov) a priemerné náklady na obhospodarovanie pozemku v hospodárskom súbore lesných typov (agregované do hospodárskeho súboru lesných typov v rozlíšení na kategórie lesov).

**-Spôsob výpočtu náhrady za obmedzenie bežného obhospodarovania na inom pozemku**

Náhrada za obmedzenie bežného obhospodarovania na inom pozemku, v dôsledku zvýšenia nákladov na obhospodarovanie z dôvodu obmedzení a opatrení vyplývajúcich zo zákazov a iných podmienok ochrany prírody, je rozdiel medzi skutočnými odôvodnenými nákladmi a nákladmi na obhospodarovanie rovnakého pozemku v tom istom období pri bežnom obhospodarovaní vyjadrený v peňažných prostriedkoch. Náhrada za obmedzenie bežného obhospodarovania na inom pozemku stratou alebo znížením produkcie je rozdiel medzi dosiahnutou produkciou a produkciou dosiahnutou pri bežnom obhospodarovaní rovnakého pozemku v tom istom období vyjadrený v peňažných prostriedkoch. Spôsob výpočtu náhrady za obmedzenie bežného obhospodarovania na inom pozemku bude uvedený v prílohe.

**2. Spôsob určenia výšky nájomného**

Maximálnou výškou nájmu je neodúročený budúci ušlý zisk rozpočítaný na dohodnuté splátky (roky). (alternatíva pre lesný pozemok: ušlá produkcia lesného porastu odpovedajúca daným stanovištným podmienkam znížená o náklady na založenie, pestovnú činnosť a správu, včítane dane z nehnuteľnosti). Odporúčaná doba nájmu lesných pozemkov sa určuje zo vzťahu medzi maximálnou výškou nájmu a výška finančnej náhrady. Vzorec vychádza z podmienky: maximálna výška nájmu za obdobie dojednanej doby nájmu nesmie byť vyššia ako by bola výška finančnej náhrady za obdobie dojednanej doby nájmu).

3. **Spôsob určenia výšky odplaty za zmluvnú starostlivosť**

Maximálnou výškou odplaty za zmluvnú starostlivosť je rozdiel medzi skutočnými odôvodnenými nákladmi a nákladmi na obhospodarovanie rovnakého pozemku v tom istom období pri bežnom obhospodarovaní vyjadrený v peňažných prostriedkoch. Spôsob výpočtu výšky odplaty za zmluvnú starostlivosť bude uvedený v prílohe.